**"Кыргыз Республикасынын Министрлер Кабинетинин 2021-жылдын 17-майындагы №7 "Убактылуу сырткы башкаруучуну дайындоонун тартибин бекитүү жөнүндө" токтомуна өзгөртүүлөрдү киргизүү тууралуу" Кыргыз Республикасынын Министрлер Кабинетинин токтомунун долбооруна карата**

**НЕГИЗДЕМЕ-МААЛЫМКАТ**

1. **Максаты жана милдети**

Кыргыз Республикасынын Министрлер Кабинетинин ушул токтомунун долбоору Кыргыз Республикасынын Министрлер Кабинетинин 2021-жылдын 17-майындагы №7 токтому менен бекитилген Убактылуу сырткы башкаруучуну дайындоонун тартибине редакциялык түзөтүүлөр менен тактоо киргизүү максатында иштелип чыкты.

1. **Баяндоочу бөлүк**

"Акционердик коомдор жөнүндө" Кыргыз Республикасынын Мыйзамынын 65-1 беренесин ишке ашыруу максатында Кыргыз Республикасынын Министрлер Кабинетинин 2021-жылдын 17-майындагы №7 токтому менен **Убактылуу сырткы башкаруучуну дайындоонун тартиби бекитилген.**

Бул Тартип тарабынан убактылуу сырткы башкаруучуну дайындоо маселеси гана эмес, ошондой эле анын ыйгарым укуктарынын чөйрөсү жана айрым зарыл болгон маселелер регламенттештирилгендигин эске алып, долбоор менен жогоруда көрсөтүлгөн Тартиптин аталышын тактоо сунушталат.

Убактылуу сырткы башкаруучу коомдун аткаруу органынын милдетин аткарып жаткандыктан, долбоор менен Тартиптин 7-пунктунан компаниянын башка башкаруу органдарынын компетенциясына кирген тескөөчүнүн: коомду башкаруунун аткаруучу жана контролдоочу органын түзүү жана чакыртып алуу; коомдун жылдык отчетторун жана бухгалтердик баланстарын бекитүү, анын пайдасын жана чыгымдарын бөлүштүрүү ыйгарым укуктарын алып салуу сунуш кылат.

Ошондой эле, долбоор менен убактылуу сырткы башкаруучу тарабынан сый акы алуу, аны милдетин аткаруудан бошотуу маселелерин тактоо сунушталат.

Мындан тышкары убактылуу сырткы башкаруу киргизилген акционердик коомдордун ишинин спецификасына байланыштуу долбоор менен тышкы башкаруучунун иши, анын иштөө шарттары, анын ичинде сый акынын өлчөмү купуя болуп саналат жана үчүнчү жактар ачыкка чыгарылбайт деп белгилөө сунушталат.

**3.** **Социалдык, экономикалык, укуктук, укук коргоочулук, гендердик, экологиялык, коррупциялык кесепеттеринин болжолу**

Аталган долбоорду кабыл алуу кандайдыр-бир социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт жана тиешелүү экспертизалардын жүргүзүлүшүнө муктаж эмес.

**4. Коомдук талкуунун жыйынтыктары жөнүндө маалымат**

Ушул долбоор “Кыргыз Республикасынын ченемдик укуктук актылар жөнүндө” Кыргыз Республикасынын Мыйзамынын 22-беренесине ылайык аталган долбоор коомдук талкуу жол-жобосунан өтүү үчүн Министрлер Кабинетинин расмий сайтына жайгаштырылды.

**5.**  **Долбоордун мыйзамдарга шайкештигин талдоо**

Сунушталган долбоор колдонуудагы мыйзамдардын ченемдерине, ошондой эле Кыргыз Республикасы катышуучу болуп саналган, белгиленген тартипте күчүнө кирген эл аралык келишимдерге карама-каршы келбейт.

**6**. **Каржылоо жөнүндө маалымат**

Кыргыз Республикасынын Өкмөтүнүн ушул долбоорун кабыл алуу республикалык бюджеттен кошумча финансылык чыгымдарды тартпайт.

**7. Жөнгө салуучу таасирин талдоо жөнүндө маалымат**

"Кыргыз Республикасынын ченемдик укуктук актылары жөнүндө" Кыргыз Республикасынын Мыйзамынын 19-беренесине ылайык, жеңилгис күчтүн жагдайларынын шарттарында ишкердик ишти жөнгө салган учурларды кошпогондо, ишкердикти жөнгө салууга багытталган ченемдик укуктук актылардын долбоорлору жөнгө салуучулук таасирдин талдоосуна алынууга тийиш.

Ушуга байланыштуу Министрлер Кабинетинин долбооруна ЖСТТ жүргүзүү талап кылынбайт.

**Кыргыз Республикасынын**

**Министрлер Кабинетинин**

**Төрагасынын орун басары -**

**экономика жана**

**финансы министри**  **А.У.Жапаров**